เกษตรกรสวนฝรั่งจังหวัดพิจิตร พัฒนาคุณภาพผลผลิตฝรั่งกิมจู มาตรฐาน GAP จำหน่ายได้ราคาดี สร้างความมั่นใจให้กับผู้บริโภค
นางวรรณี กันเขียว เกษตรกรผู้ปลูกฝรั่งกิมจู อำเภอเมือง จังหวัดพิจิตร เปิดเผยว่า ตนเองได้ปลูกฝรั่งสายพันธุ์กิมจู ในพื้นที่ 22 ไร่ เนื่องจากเป็นสายพันธุ์ที่มีรสชาติหวานกรอบอร่อย นอกจากนี้ ยังพัฒนาคุณภาพผลผลิตเพื่อสร้างความมั่นใจให้กับผู้บริโภค ได้รับรองมาตรฐาน GAP การปฏิบัติทางการเกษตรที่ดีในการผลิตพืชเพื่อให้ได้ผลผลิตที่ดีมีคุณภาพได้มาตรฐานปลอดภัยทั้งต่อผู้ผลิตและผู้บริโภค โดยได้รับการสนับสนุนและคำแนะนำจากสำนักงานเกษตรจังหวัดพิจิตร และกรมวิชาการเกษตร ปัจจุบันได้จำหน่ายผลผลิตที่ตลาดเกษตรกรจังหวัดพิจิตร ทุกวันพฤหัสบดีและจะมีพ่อค้าจากตลาดไท ตลาดสี่มุมเมือง และตลาดในพื้นที่ใกล้เคียงมารับผลผลิตไปจำหน่าย ทำให้สร้างรายได้ให้กับครอบครัวเป็นอย่างดี พร้อมเชิญชวนเกษตรกรพัฒนาผลผลิตของตนเองให้มีคุณภาพ ในการขอรับรองมาตรฐาน GAP ซึ่งจะส่งผลดีด้านราคาจำหน่ายอีกด้วย